"Taximetristul era să facă infarct!" Schimbat în finala cu Steaua, starul Barcelonei a fugit de la stadion: "Nu joci?"
După 0-0 la capătul a 120 de minute, Steaua s-a impus cu 2-0 la loviturile de departajare, unde Lăcătuș și Balint, pe atunci doi puști, au transformat.
Unul dintre cei mai importanți jucători de atunci ai catalanilor, germanul Bernd Schuster este protagonistul unui material realizat recent de Informe+. Neamțul și-a amintit finala disputată pe Ramón Sánchez Pizjuán, din Sevilla, pe 7 mai 1986.
A plecat în minutul 82 de la finala cu Steaua: "Taximetristul m-a întrebat de ce nu joc!"
Deși era una dintre vedetele echipei, Bernd Schuster a fost schimbat de antrenorul Terry Venables în minutul 82, cu Josep Moratalla. Mijlocașul german, acum în vârstă de 64 de ani, n-a înțeles mutarea englezului.
Schuster, supărat, a plecat la vestiare, s-a îmbrăcat și a chemat un taxi care să-l ducă în camera de hotel! "M-am dus la vestiare și capul mi se tot învârtea. În vară nu mă voiau, deși am câștigat campionatul. Apoi au fost probleme, relația s-a înrăutățit. Acum, antrenorul voia să câștige finala fără mine. Eu aș fi fost primul executant de penalty!", a rememorat neamțul.
"Am luat o decizie un pic anormală și-am plecat de la stadion", a continuat Schuster, care s-a urcat în taxi și a ascultat restul meciului la radio! "Aveam treningul Barcelonei pe mine și ascultam finala la radio! Taximetristul n-a făcut infarct în mod miraculos. M-a întrebat ce fac acolo, de ce nu joc. I-am zis că antrenorul m-a schimbat", a dezvăluit fostul jucător al Barcelonei.
Bernd Schuster, pedepsit de Barcelona pentru indisciplină
După acel episod, Bernd Schuster a fost anunțat că nu va mai juca niciodată pentru Barcelona! Până la urmă, catalanii l-au păstrat în lot, dar în următorul sezon a fost rezervă eternă, ca pedeapsă pentru acel act de indisciplină de la finala cu Steaua.
După încă un an, în 1988, Schuster a plecat la Real Madrid, echipă pe care mai târziu avea să o și antreneze. Germanul are în palmares un titlu, o Cupa Cupelor și trei Cupe ale Spaniei cu Barcelona.
De-a lungul carierei sale de antrenor, neamțul a mai pregătit echipe ca FC Köln, Shakhtar Donetsk, Levante, Getafe, Beşiktaş sau Málaga. Ultima sa experiență pe bancă a fost în 2019, la Dalian Yifang, în China.
Steaua - Barcelona 2-0 d.l.d
Steaua: Duckadam - Iovan, Bumbescu, Belodedici, Bărbulescu - L. Bălan (72 Iordănescu), Boloni - Lăcătuș, Balint, Majearu - Pițurcă (112 Radu II)
Antrenor: Emeric Jenei
Barcelona: Urruticoechea - Miranda, Bianquetti, Alexanco, Julio Alberto - Pedraza, Schuster (82 Moratalla), Victor Munoz, Alonso - Carrasco, Archibald (111 Alonso)
Antrenor Terry Venables
Au marcat la penalty-uri: Lăcătuș, Balint
Au ratat: Boloni, Majearu, respectiv Alexanko, Pedraza, Pichi Alonso, Marcos
Urmăriți SPORT.RO și pe Google News